‘Any de la Misericòrdia’

Natàlia Méndez

**7. Donar menjar i beure al qui té fam**

Donar menjar als que tenen gana i donar aigua als que tenen set, són les obres de Misericòrdia en les quals voldria aprofundir.

D’entrada, la paraula *misericòrdia*, pot semblar que té un ressò una mica antiquat, ens resulta si més no, com passada de moda. I alhora la Misericòrdia va molt més enllà.

És l’experiencia d’amor gratuït, tendre i profund, de donar-se a l’altre, compadir-se i viure amb ell les seves penes i joies, aquesta capacitat de presència, que només ens pot donar el fet, d’haver-nos sentit nosaltres mateixos estimats, guarits i salvats prèviament.

Poder estar amb els altres des de tu mateix, però encara més, des d’aquest amor de Déu, és tan meravellós, que sembla increïble què es pugui traduir en gestos tan senzills com ara:

.... quan els educadors insisteixen i insisteixen a dir què necessiten una ‘font d’aigua’ perquè quan arriben els nois i tenen set han de poder beure. .... quan cal preparar uns entrepans (en el moment en que hi ha una activitat nocturna que s’allarga), perquè els nois puguin sopar, ja que si no els reduïm les possibilitats. .... quan s’ofereix en el centre obert un berenar, que no només alimenta el cos sinó també l’ànima, ja que és un berenar compartit amb altres persones que et volen bé.

La Misericòrdia es tradueix en aquestes coses tan concretes, en aquests gestos tan petits i tan importants alhora, ja que és només a partir del gest, que l’amor té capacitat de poder-se encarnar, de poder ser. A partir d’aquí veiem com aquestes petites accions, fant cadenes que promouen la persona i alhora tots plegats puguem anar creixent.

La Misericòrdia ens il·lumina en la nostra vida diària d’una manera gairebé imperceptible: quan un voluntari que està a ‘la botigueta’ pensa que ha de guardar aquest aliment per quan vingui ‘aquella’ persona i, que si té al·lèrgia li haurà de guardar aquell altre...

Això és Misericòrdia, perquè dóna vida a la persona i la fa sentir estimada. És aquest acompanyar a poc a poc per a poder anar construint.